**SSP dagar fyri 7. flokkar í Tórshavnar kommunu - Ung og lívið frá 5. til 7. Mai 2021**

Góðu foreldur og næmingar í 7. flokkunum í Tórshavnar kommunu.

Sum partur av SSP-arbeiðinum á skúlunum og ungdómshúsunum, verða áhugaverdir SSP- dagar fyri allar 7. flokkar í kommununi frá mikudegnum 5. mai til fríggjadagin 7. mai 2021.

Evnið er “ung og lívið” og lykilsorðið verður: Sálarligur trivnaður, herundir vinarlag, og at tora at “standa ímóti bólkatrýsti”. Upplegg verður frá lærarum og SSP-lærarum. Næmingarnir arbeiða í bólkum. Eisini verður fyrilestur við Beintu Atladóttir, sálarfrøðingur, og Helenu Zachariasen, starvsfólk á fyribyrgingardeildini hjá Bláa krossi Føroya. Sí meiri kunning um Bláa kross á <https://www.blakross.fo> og <https://www.livlivid.fo/>

**Skráin sær soleiðis út**:

* Mikudagin 5. mai frá 08.00 til 13:30: tiltøk á egnum skúla. ***Sí tó skránna við fyrilestri niðanfyri***
* Hósdagin 6. mai frá 08.00 til 13:30: tiltøk á egnum skúla. ***Sí tó skránna við fyrilestri niðanfyri***
* Fríggjadagin 7. mai frá 09:00 til 13:30: Øll møtast í Dansifrøi kl. 09.00, og skulu tey vera ílatin eftir veðrinum, soleiðis at tey kunnu røra seg uttandura.
* Fríggjadagin 7. mai frá kl. 20:00 til 23:00: Ungdómsveitsla/konsert á Reinsarínum og í Perluni. Starvsfólkini frá ungdómshúsunum í kommununi skipa fyri og eru hjástødd alt kvøldið.

***Skráin fyri fyrilestri***:

*Mikudagin 5. mai verður fyrilestur á skúlanum við Løgmannabreyt frá kl. 08:30 til 10:30 fyri 7. flokkum úr skúlanum við Løgmannabreyt, Eysturskúlanum, Hoyvíkar skúla, Kollafjarðar skúla, Nólsoyar skúla, Skúlan á Velbastað, Lítla skúla og Kaldbaks skúla. Næmingarnir møta á skúlanum við Løgmannabreyt kl. 08:15.*

*Hósdagin 6. mai verður fyrilestur á skúlanum á Argjahamri frá kl. 08:30 til 10:30 fyri 7. flokkum á skúlunum á Argjahamri, Skúlanum á Fløtum og Sankta Frans skúla. Næmingarnir møta á skúlanum á Argjahamri kl. 08:15.*

Heitt verður á næmingarnar at hava fartelefonina við til fyrilesturin, tá møguleiki verður at brúka hesa í sambandi við framløguna.

Tit fáa nærri boð frá skúlanum um transport til og frá fyrilestrinum.

Næmingarnir hava matpakka og okkurt drekkandi við hesar dagar.

Vinarliga heilsan

SSP- samstarvið í Tórshavnar Kommunu

***Nakað av kunning um SSP***

**Hvat er SSP?**

SSP er ein tvørfaklig samstarvsskipan millum fakbólkar, ið fáast við børn og ung í Føroyum.

Heitið, SSP, er ein stytting fyri høvuðspartarnar í SSP-samstarvinum, skúli, sosialir myndugleikar og politi. Virkisøkið hjá SSP er øll børn og ung frá 0-18 ár.

Endamálið er at savna, samskipa og fremja felags fyriskipanir, sum skulu fyribyrgja kriminaliteti og skaðandi atburði millum børn og ung.

SSP-samstarvið er millum Mentamálaráðið, Almannaráðið, Kommunufelagið og Føroya Landfúta, ið varð sett á stovn 16. juni 2008.

**Endamál**

Endamálið við SSP-samstarvinum er at uppbyggja, brúka og røkja faklig netverk, sum hava eina mennandi ávirkan á gerandisdagin hjá børnum og ungum. Við at skipa fyri mennandi og uppbyggjandi átøkum fyri hesar aldursbólkar, verður eisini slóðað fyri einum góðum barna- og ungdómslívi.

Ásannandi, at lívsførleikar okkara verða mentir í felagsskapi við onnur, verður dentur lagdur á, at øll børn og ung koma upp í part og saman við øðrum fáa treysti og mótstøðuføri, ið so hvørt ger tey til ábyrgdarfullar samfelagsborgarar. Hetta er samstundis besti hátturin at fyribyrgja eini óhepnari kós, sum kann elva til lógarbrot og skaðandi atburð millum børn og ung.

Almenningurin er ein sera týðandi viðspælari hjá SSP-samstarvinum, og eigur virksemið tí
eisini at venda sær til foreldur og onnur, ið standa barninum nær.

Meir kunning um SSP fæst á <https://ssp.fo/>